El PLANUC s'estructura en 10 grans eixos d'intervenció que preveuen el desplegament de 30 accions.
Aquestes línies estratègiques parteixen d'un diagnòstic rigorós i exhaustiu de la situació actual, amb les seves fortaleses i les seves mancances.
El 061 CatSalut Respon ha de ser l'eix integrador de l'atenció no presencial urgent i continuada, organitzada a través de circuits àgils per millorar la continuïtat de l'atenció entre els diferents agents.
L'ordenació dels dispositius d'atenció continuada a través de criteris d'accessibilitat, d'activitat i socioeconòmics és clau per garantir l'equitat d'accés de la població i augmentar la resolució d'aquests dispositius.
A la vegada, ha d'actuar en xarxa i ha d'adaptar de manera continuada la seva cartera de serveis i la distribució dels dispositius mòbils per tal de respondre a les necessitats canviants de la població.
Els serveis d'urgències dels hospitals han d'estar equiparats a la resta de serveis, amb estructura organitzativa pròpia.
Per millorar el procés assistencial, cal homogeneïtzar el triatge i, en el marc de l'hospital, disposar d'unitats d'observació d'urgències efectives, optimitzar el procés de drenatge i estendre les alternatives a l'hospitalització convencional, per tal d'adaptar-se a les necessitats de la ciutadania.
Els dispositius d'urgències s'han d'adaptar per donar resposta a les necessitats dels grups de població que requereixen un abordatge específic, com són la població en edat pediàtrica, les persones amb malalties oncològiques, amb malalties cròniques o amb situacions de fragilitat, les persones institucionalitzades en residències geriàtriques i les que tenen problemes de salut mental i addiccions.
Els dispositius d'urgències i atenció continuada han d'estar preparats per a l'abordatge de la problemàtica social i han d'integrar diversos perfils professionals i d'activació dels recursos socials quan sigui necessari.
Alhora, s'han de potenciar els serveis de mediació intercultural per tal de contribuir a l'equitat de l'atenció.
Els comitès operatius d'urgències i emergències s'han de desplegar de manera efectiva i han d'actuar com a òrgans d'ordenació, integració i gestió dels serveis d'urgències al territori.
L'instrument d'actuació principal d'aquests comitès són els plans d'urgències i atenció continuada territorials, que han de ser elaborats amb la participació dels professionals assistencials del territori.
Per poder millorar la gestió i adequació dels serveis d'atenció continuada i urgent, cal disposar de sistemes d'informació robustos, integrals, de qualitat i accessibles per als diferents agents implicats, que permetin prendre decisions de manera informada i en temps real.
L'elaboració d'un pla de recursos humans per als professionals d'atenció continuada i urgent i el dimensionament dels dispositius ha de permetre el desenvolupament professional d'aquest col·lectiu.
Alhora, cal donar suport a la creació de l'especialitat primària de medicina d'urgències i emergències i al desenvolupament de l'especialitat d'infermeria d'urgències i emergències.
Cal fer un pla general de comunicació i informació des del Departament de Salut que impulsi campanyes de comunicació i informació en salut i atenció urgent a la ciutadania, per augmentar-ne l'apoderament.